**Ministru kabineta instrukcijas „Grozījumi Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība”” projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| 1. **Tiesību akta projekta izstrādes nepieciešamība** | | |
| 1. | Pamatojums | Valsts un pašvaldību institūciju amatpersonu un darbinieku atlīdzības likuma 7.1panta pirmā daļa un Ministru kabineta 2013.gada 29.janvāra noteikumi Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”, kuru II. nodaļa paredz amatpersonas (darbinieka) mēnešalgas noteikšanai piemērot jaunu kārtību, kas stāsies spēkā no 2014.gada 1.janvāra.  Euro ieviešanas kārtības likuma 30.panta pirmajā daļā un Ministru kabineta 2012.gada 27.jūnija rīkojuma Nr.282 "Par "Koncepciju par normatīvo aktu sakārtošanu saistībā ar eiro ieviešanu Latvijā"" 7.1.apakšpunktā noteiktais. |
| 2. | Pašreizējā situācija un problēmas | 2012.gada 15.novembrī Saeimā tika pieņemts likums „Grozījumi Valsts un pašvaldību institūciju amatpersonu un darbinieku atlīdzības likumā” (stājās spēkā 2013.gada 1.janvārī), ar kuru no Valsts un pašvaldību institūciju amatpersonu un darbinieku atlīdzības likuma tiek izslēgta 7.1panta otrā daļa, kas noteica, ka Ministru kabinets reglamentē amatpersonu (darbinieku) kvalifikācijas pakāpes un to noteikšanas kārtību atbilstoši amata pienākumu vai darba izpildes vērtējumam, kā arī mēnešalgas noteikšanas kārtību. Ar grozījumiem tika paredzēts, ka valsts tiešās pārvaldes iestāžu amatpersonu (darbinieku) mēnešalgas apmēru un tās noteikšanas kārtību, ņemot vērā amatam atbilstošo mēnešalgu grupu, reglamentē Ministru kabinets.  Atbilstoši iepriekšminētajiem grozījumiem tika izstrādāti un Ministru kabinetā 2013.gada 29.janvārī pieņemti noteikumi Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” (turpmāk – noteikumi Nr.66). Noteikumi paredz, ka amatpersonai (darbiniekam) mēnešalgas noteikšanai no 2014.gada 1.janvāra, pamatojoties uz individuālā vērtējuma kritērijiem, piešķir vienu no trim kategorijām. Līdz 2013.gada 31.decembrim valsts tiešās pārvaldes iestāžu amatpersonu (darbinieku) mēnešalgu noteikšanā piemēro Ministru kabineta 2009.gada 22.decembra noteikumus Nr.1651 "Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību" (turpmāk – noteikumi Nr.1651). Tādējādi 2013.gadā amatpersonu (darbinieku) mēnešalgu nosaka attiecīgajam amatam noteiktās mēnešalgu grupas un amatpersonas (darbinieka) kvalifikācijas pakāpei paredzētā diapazona ietvaros.  Attiecīgi Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība”” (turpmāk – instrukcija Nr.19) 52.1.apakšpunkts nosaka, ka mēnešalgas plānošanā kā vidējo mēnešalgu piemēro 80 % no amatam atbilstošās mēnešalgu grupas 4.kvalifikācijas pakāpes maksimālās mēnešalgas.  Lai no 2014.gada 1.janvāra tiktu savstarpēji saskaņotas noteikumu Nr.66 un instrukcijas Nr.19 normas, ir nepieciešams veikt grozījumus instrukcijā Nr.19, precizējot tiesību akta projekta anotācijas aizpildīšanas kārtību un nosakot vienotus finansējuma plānošanas principus attiecībā uz mēnešalgām, piemaksām, prēmijām un naudas balvām, kā arī sociālajām garantijām.  Ņemot vērā to, ka ar 2014.gada 1.janvāri Latvijā plānots ieviest *euro*, ir nepieciešams veikt grozījumus instrukcijā Nr.19, aizstājot to tekstā un pielikumā latus ar *euro*. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Instrukcijas projekts paredz precizēt tiesību akta projekta anotācijas aizpildīšanas kārtību, saskaņojot to ar noteikumos Nr.66 noteiktajiem mēnešalgas noteikšanas principiem, un nosakot vienotus plānošanas principus finansējumam atlīdzībai (mēnešalga, piemaksas, prēmijas un naudas balvas, kā arī sociālās garantijas), kas piemērojami ar 2014.gada 1.janvāri. Instrukcijas projekts paredz arī noteikt, ka izmaiņas budžeta ieņēmumos un izdevumos, kā arī fiskālo ietekmi norāda tūkstošos *euro* ar vienu zīmi aiz komata.  Atbilstoši noteikumiem Nr.66 no 2014.gada 1.janvāra amatpersonu (darbinieku) mēnešalgas tiks noteiktas, ņemot vērā mēnešalgu grupu un vienu no trim kategorijām. Tā kā 3.kategoriju amatpersonai (darbiniekam) varēs piešķirt gan ar viena gada profesionālo pieredzi pie nosacījuma, ka darba izpildes novērtējums ir „teicami”, gan, ja darbā pieņems pretendentu ar 3 un vairāk gadu profesionālo pieredzi, tad instrukcijas projektā paredzēts, plānojot finansējumu mēnešalgai, izmantot 3.kategoriju. Šobrīd instrukcijā paredzētais par 4.kvalifikācijas pakāpes izmantošanu finansējuma aprēķinam tika noteikts, pamatojoties uz to, ka šo pakāpi amatpersonai (darbiniekam) var piešķirt, ja valsts dienestā ir nostrādāti mazāk kā 2 gadi un darba izpildes novērtējums - A, vai 2-5 gadi un novērtējums – B. Savukārt augstāko 6.kvalifikācijas pakāpi amatpersonai (darbiniekam) var piešķirt – ātrākais pēc 5 valsts dienestā nostrādātiem gadiem, ja darba izpildes novērtējums ir A.  Instrukcijas projektā paredzēts, ka finansējumu mēnešalgai plāno, ņemot vērā amata saimei un līmenim atbilstošās mēnešalgu grupas 3.kategorijas maksimālo mēnešalgu. Tas pamatojas ar to, ka, izstrādājot mēnešalgu skalu noteikumiem Nr.66, par pamatu tika izmantota mēnešalgu skala, ko nosaka noteikumi Nr.1651, nepaaugstinot maksimālās mēnešalgas. Līdz ar to, tā kā mēnešalgas 2009. un 2010.gadā tika būtiski samazinātas un kopš šī brīža nav paaugstinātas, tās ievērojami atpaliek no 80% apmēra no privātā sektora algu mediānas, tādējādi mēnešalgu plānošanai turpmāk netiek paredzēts izmantot iepriekšējo nosacījumu, kas būtu nemotivējošs jaunu darbinieku piesaistei. Plānotās izmaiņas dos iespēju piesaistīt kvalificētus speciālistus valsts pārvaldē.  Instrukcijas projektā noteikti finansējuma mēnešalgai plānošanas principi arī Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālo dienesta pakāpi, karavīriem, kā arī ārstniecības personām, kuras nav nodarbinātas valsts budžeta iestādēs, jo šīm profesiju grupām ir noteikti atšķirīgi mēnešalgu noteikšanas principi.  Pedagogi instrukcijas projektā nav iekļauti, jo izmaksu plānošanu pašvaldību izglītības iestāžu pedagogu darba samaksai nosaka 2007.gada 2.oktobra Ministru kabineta noteikumi Nr.1616 „Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai”. Savukārt izmaksu plānošanu profesionālās pamatizglītības, arodizglītības un profesionālās vidējās izglītības iestāžu pedagogu darba samaksai nosaka 2009.gada 22.decembra Ministru kabineta noteikumi Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo”.  Instrukcijas projektā paredzētie grozījumi būs jāpiemēro attiecībā uz ārstniecības iestādēs, kas noslēgušas līgumus ar Nacionālo veselības dienestu, strādājošajām ārstniecības personām, kuras sniedz no valsts budžeta apmaksātos veselības aprūpes pakalpojumus (Ministru kabineta 2010.gada 29.jūnija noteikumu Nr.595 „Noteikumi par zemāko mēnešalgu un speciālo piemaksu ārstniecības personām” (turpmāk – noteikumi Nr.595) 1.punkts nosaka: „zemākās mēnešalgas pašvaldību iestādēs, valsts un pašvaldību kapitālsabiedrībās vai publiski privātajās kapitālsabiedrībās, kas noslēgušas līgumu par sniedzamo veselības aprūpes pakalpojumu, nodarbinātajām ārstniecības personām, kuras sniedz no valsts budžeta apmaksātos veselības aprūpes pakalpojumus, un ārstniecības personām, kuras sniedz no pašvaldību budžetiem apmaksātos veselības aprūpes pakalpojumus pašvaldību izglītības iestādēs (turpmāk – ārstniecības persona)”) gadījumos, kad veselības aprūpes nozarē tiks prasīti papildu finanšu līdzekļi nozarē strādājošām ārstniecības personām saistībā ar:   1. minimālās mēneša darba algas palielināšanu valstī; 2. kā arī gadījumā, ja tiks plānots paaugstināt mēnešalgu ārstniecības personām.   Minētie grozījumi instrukcijas projektā nodrošinās minimālās mēneša darba algas valstī palielināšanas gadījumā vai ārstniecības personu mēnešalgu palielināšanas gadījumā ietekmes uz valsts apmaksāto veselības aprūpes pakalpojumu tarifiem atspoguļošanu. Ministru kabineta 2006.gada 19.decembra noteikumi Nr.1046 „Veselības aprūpes finansēšanas un organizēšanas kārtība” (turpmāk – noteikumi Nr.1046) regulē veselības aprūpes pakalpojumu tarifu noteikšanas metodiku, kā Nacionālais veselības dienests aprēķina veselības aprūpes pakalpojumu tarifus, tai skaitā D elementu, kas tiek pārņemts kā vidējais no noteikumiem Nr.595 un piemērojot piemaksas.  Ja nozares ministrija plānos palielināt sniedzamo veselības aprūpes pakalpojumu apjomu, tad iesniedzot informāciju par nepieciešamajiem papildus līdzekļiem veselības aprūpes pakalpojumu apjoma palielināšanai par pamatu tiks izmantots veselības aprūpes pakalpojumu tarifs (tai skaitā arī darba samaksa (D+S).  Noteikumi Nr.595 regulē mēnešalgas noteikšanas metodiku ārstniecības personām, ārstniecības personu novērtēšanas sistēmu tiek izveidota komisija, kas novērtē attiecīgos amatus un nosaka ārstniecības personas amata kvalifikācijas kategoriju saskaņā ar normatīvajiem aktiem par intelektuālā darba novērtēšanas un amatu kvalifikācijas kategoriju noteikšanas pamatmetodiku, atbilstoši novērtējumam tiek noteikta mēnešalgas likme. Ar noteikumiem Nr.595 tiek regulēta zemākās mēnešalgas likme par slodzi ārstniecības personām un speciālās piemaksas. Lai noteiktu minimālās mēneša darba algas palielinājuma līdz 225 latiem mēnesī ietekmi uz valsts budžetu atbilstoši Ministru kabineta 2013.gada 28.maija sēdes protokola Nr.32 55.§ (Informatīvais ziņojums „Priekšlikumi ienākumu nevienlīdzības mazināšanai”) Finanšu ministrijā tika iesniegta informācija par veselības nozarē strādājošām ārstniecības personām, kas sniedz valsts apmaksātos veselības aprūpes pakalpojumus, slodžu skaitu sadalījumā pa amata kvalifikācijas kategorijām (noteikumi Nr.595 paredz 13.kvalifikācijas kategorijas) un papildu nepieciešamā finansējuma apjomu. Analogi būs jāpiemēro instrukcijas projektā paredzētais, ja tiks plānota mēnešalgas palielināšana ārstniecības personām, kas sniedz no valsts budžeta apmaksātos veselības aprūpes pakalpojumus, būs jānorāda ietekme uz valsts apmaksāto veselības aprūpes pakalpojumu tarifiem. Tātad minētie nosacījumi jāpiemēro, ja tiek veikti aprēķini par minimālās darba algas izmaiņām vai arī darba algas palielinājumu ārstniecības personām. Jānorāda papildu nepieciešamā finansējuma aprēķini sadalījumā pa noteikumos Nr.595 noteiktajām ārstniecības personu 13.kvalifikācijas kategorijām.  Lai nodrošinātu vienādus finansējuma plānošanas principus attiecībā uz piemaksām, prēmijām un naudas balvām, kā arī sociālajām garantijām, instrukcijas projektā paredzēts noteikt konkrētus nosacījumus šo atlīdzības veidu plānošanai. Finansējuma aprēķinā piemaksām tiek ņemts vērā piemaksas veids – vispārējās vai speciālās piemaksas. Vispārējās piemaksas paredzēts plānot 10% apmērā no plānotās mēnešalgu kopsummas, savukārt speciālās piemaksas paredzēts plānot, ņemot vērā normatīvajā aktā noteikto piemaksas apmēru.  Amatpersonu (darbinieku) motivēšanai paredzēts plānot finansējumu 10% apmērā no plānotās mēnešalgu kopsummas. Finansējumu sociālajām garantijām paredzēts plānot, ņemot vērā ārējos normatīvajos aktos ir vai nav noteikts obligāts pienākums izmaksāt konkrēto sociālo garantiju. Ja nav noteikts obligāts pienākums izmaksāt sociālās garantijas, tad tās plāno 5% apmērā no plānotās mēnešalgu kopsummas, bet, ja ir noteikts pienākums izmaksāt konkrētas sociālās garantijas (piemēram, pabalsti un kompensācijas par dienestu ārvalstī, karavīra un zemessarga uzturdevas kompensācija u.tml.), tad tās plāno, ņemot vērā noteikto apmēru. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Noteikumu projekts attiecas tikai uz valsts un pašvaldību institūciju amatpersonām un darbiniekiem, tādēļ sabiedrības līdzdalība noteikumu projekta izstrādē nebija nepieciešama. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Valsts institūciju amatpersonas un darbinieki, kuri tiks iekļauti nepieciešamā papildu finansējuma atlīdzībai aprēķinā. Ārstniecības personu, kuras sniedz no valsts budžeta apmaksātos veselības aprūpes pakalpojumus, plānotais vidējais slodžu skaits 2013.gadam - 22 020, vidējais amata vietu skaits – 23 061. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

*Anotācijas III, IV, V, VI, VII sadaļa - projekts šo jomu neskar.*

Finanšu ministrs A.Vilks

09.12.2013 13:53

1589

I.Zariņa

67095676; fakss 67095541;

Indra.Zarina@fm.gov.lv